Socialdemokraterne i kommunalbestyrelsen på Mors truer med at fyre Liberal Alliances Uffe Korsgaard og den samlede bestyrelse for Morsø Forsyning. Årsagen er, at de stadig ikke har fået samarbejdet mellem det kommunal forsyningsselskab og kommunens forvaltninger til at fungere. Sådan lød det på forsyningsselskabets generalforsamling i aftes. Viggo Vangsgaard, der er næstformand i udvalget for Teknik & Miljø er klar i sin kritik: - Samarbejdet mellem Morsø Forsyning og Teknik & Miljø-udvalget fungerer slet ikke, siger han til Limfjord Update. Han har holdt med Uffe Korsgaard efter nytår, hvor Korsgaard fik besked om at få styr på det. Det er ikke sket, mener Vangsgaard. - Det stiller mig i den situation, at jeg ikke har tiltro til bestyrelsesformanden eller den daglige ledelse. Senest den 1. oktober skal der være andre boller på suppen, ellers er vi nødt til at indkalde til ekstraordinær generalforsamling, siger Viggo Vangsgaard. I bestyrelsen for Morsø Forsyning sidder fem kommunalpolitikere, som skal referere til kommunalbestyrelsen, hvor de selv sidder. Og det er den situation, der er helt udholdbar for Viggo Vangsgaard. - Da Poul Rosen var formand blev vi jævnligt orienteret om planerne og situationen. Vi får sådan set ingen information længere. Og det er problematisk, at kommunalpolitikere ikke kan referere ordentligt til enejeren - kommunen. På den anden side af kritikken står Uffe Korsgaard. Og han er slet ikke enig i kritikken. - Jeg synes, Viggo Vangsgaards kritik er helt utilstedelig. Det er jo en kritik af hele bestyrelsen. Og jeg er slet ikke enig i, at vi ikke giver nok information videre. Morsø Forsyning er et aktieselskab, og i sådan et selskab er der nogle spilleregler, vi skal overholde, lyder Uffe Korsgaards svar på kritikken. - Kritikken kom i aftes, så jeg har ikke nået at reagere på den. Men nu vil jeg snarest indkalde hele bestyrelsen, og så vil vi drøfte, hvordan vi forholder os til kritikken, siger Uffe Korsgaard.

Referat:
Samarbejdet mellem Morsø Forsyning og kommunen fungerer slet ikke. Det får næstformand for Teknik & Miljø-udvalget til at true med fyring af forsyningsformand Uffe Korsgaard.